## Pravilnik o obustavi trgovanja dionica na burzama u Republici Hrvatskoj

### NN 114/2006 (23.10.2006.), Pravilnik o obustavi trgovanja dionica na burzama u Republici Hrvatskoj

# HRVATSKA AGENCIJA ZA NADZOR FINANCIJSKIH USLUGA

**2541**

Na temelju odredbi članka 15. stavka 1. točke 1. i 8. a u svezi točke 2. alineje
1. Zakona o Hrvatskoj agenciji za nadzor financijskih usluga, (»Narodne novine«
br. 140/05), Hrvatska agencija za nadzor financijskih usluga (u daljnjem tekstu:
Agencija), donijela je na sjed­nici održanoj 19. listopada 2006. godine

## PRAVILNIK

### O OBUSTAVI TRGOVANJA DIONICAMA NA BURZAMA U REPUBLICI HRVATSKOJ

Članak 1.

Institut obustave trgovanja određenom dionicom se primjenjuje s ciljem zaštite
investitora i izgradnje povjerenja među sudionicima na tržištu kapitala,
uspostave sustava transparentnosti trgovanja, kao i s ciljem sprječavanja
nastanka poremećaja na tržištu u cjelini.

Članak 2.

Predmet ovog Pravilnika o obustavi trgovanja dionicama na burzama u Republici
Hrvatskoj (dalje u tekstu: Pravilnik), je:
– uspostava kriterija za obustavu trgovanja određenom dionicom,
– njihova primjena i
– duljina primjene obustave trgovanja.

Članak 3.

(1) Burza će obustaviti trgovanje određenom dionicom u sluča­jevima kada je
provođenje transakcija s dionicama po cijenama koje nadilaze okvire raspona
cijena iz članka 4. ovog Pravilnika, kao i prilikom uočavanja neuobičajenih
uzoraka trgovanja.
(2) Obustava trgovanja određenim vrijednosnim papirom predstavlja zabranu
sklapanja svake daljnje transakcija istim, od trenutka stupanja predmetne
obustave na snagu.
(3) Mjeru obustave trgovanja dionicom donosi burza za pred­met­no tržište, a za
drugu burzu nalaže Agencija.

Članak 4.

(1) Pri definiranju kriterija za primjenu instituta obustave trgovanja
vrijednosnim papirima, dionice su razvrstane u tri razreda po kriteriju
likvidnosti uzimajući u obzir broj trgovinskih dana:
a. I razred – dionice kojima se trgovalo 75% trgovinskih dana u zadnjih šest
mjeseci i dionice iz I. kotacije (Službeno tržište) – prag porasta/pada cijena
od 10%
b. II razred – dionice kojima se trgovalo 50% trgovinskih dana u zadnjih šest
mjeseci – prag porasta/pada cijena od 15%
c. III razred – ostale dionice – prag porasta/pada cijena od 25%.
(2) Kao referentni dan i cijena u odnosu na koju se izračunava porast odnosno
pad cijene uzima se dan T-1, a porast cijene se izračunava u postotku od
prosječne ponderirane cijene na dan T-1.
(3) Ukoliko nije bilo trgovanja nekom dionicom prethodni dan kao referentna
cijena uzima se prosječna ponderirana cijena od zad­njeg dana trgovanja, ali ne
duže od dana T-29.

Članak 5.

Odredbe ovog Pravilnika se ne primjenjuju u sljedećim sluča­je­vima:
1) Uvrštenja novaka na burzu (newcomera) i to:
a) trgovačko društvo koje je prvi put uvršteno na burzu,
b) trgovačko društvo koje je uvršteno na burzu, ali u razdoblju dužem od 30
kalendarskih dana nije bilo trgovanja dionicama tog trgovačkog društva.
Odredbe ovoga Pravilnika ne primjenjuju se na trgovačka društva iz alineja a. i
b. ove točke u razdoblju od 30 kalendarskih dana od dana uvrštenja društava na
burzu, odnosno od dana stjecanja statusa novaka na burzi.
2) Inicijalne i/ili Sekundarne javne ponude dionica trgovačkog društva – IPO-a
i/ili SPO-a
U slučajevima iz ove točke, razdoblje u kojem se neće primjenjivati odredbe ovog
Pravilnika na predmetne dionice, iznosi 30 dana od dana pokretanja IPO ili SPO.
3) Preuzimanja dioničkih društava – prilikom provođenje po­stupka preuzimanja
dioničkog društva, od trenutka kada osoba koja je u obvezi objave javne ponude
obavijesti javnost o stjecanju postot­ka dionica predmetnog društva sukladno
odredbama Zakona o preuzimanju dioničkih društava (»Narodne novine« br. 84/02,
87/02, 120/02), kao i u slučaju kada neka osoba obavijesti javnost o namjeri
objavljivanja ponude za preuzimanje.
4) Objave javnosti redovnih i/ili izvanrednih informacija koje mogu utjecati na
kolebanje cijena dionica predmetnog dioničkog društva.

Članak 6.

(1) Obustava trgovanja dionicama će se određivati u trajanju od 30 minuta do 3
sata, ovisno o situaciji.
(2) U vremenu obustave trgovine burza je dužna zatražiti informaciju od uprave
izdavatelja za čije je dionice nastala obustava. Burza će pribavljenu
informaciju odaslati kroz sustav i nakon 10 minuta će pustiti daljnje trgovanje.
Ukoliko se izdavatelj ne oglasi u roku obustave, protekom vremena obustave
slijedi nastavak trgovanja.
(3) U slučaju da cijena predmetne dionice, nakon obustave trgo­vanja te ponovnog
uključivanja u trgovinski sustav, opet probije utvrđene kriterije iz članka 4.
ovog Pravilnika, trgovanje s predmet­nom dionicom će biti zaustavljeno do kraja
radnog vremena burze toga dana.

Članak 7.

U slučajevima davanja naloga po cijeni koja prelazi pragove iz članka 4. ovog
Pravilnika ovlašteno društvo je dužno upozoriti nalogodavatelja na odredbe ovog
Pravilnika, kao i na odgovarajuće odredbe Zakona o tržištu vrijednosnih papira,
(»Narodne novine« br. 84/02).

Članak 8.

Ovaj Pravilnik stupa na snagu danom objave u »Narodnim novinama«.

Klasa: 011-01/06-01/33
Urbroj: 326-01-06-1

Predsjednik Uprave
**Ante Samodol**, v. r.

Pravilnik, NN 114/2006-2541
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)